નગરપાલિકા વિરોધ પક્ષના નેતા ઇમરાન અલજીવાલાએ એક વાતચીતમાં જણાવ્યુ હતું કે, હિંમતનગર નગરપાલિકા બાંધકામ સમિતિ દ્વારા ચાલતા ટાઉન હોલના રીનોવેશનની કામગીરીમાં હિંમતનગર પાલિકાના ચીફ ઓફીસર તેમજ બાંધકામ ખાતાના ઇજનેર દ્વારા બિલની રકમ પાસ કરાવવા લાંચ મગાતા અમદાવાદ એન્ટી કરપ્શન બ્યૂરો દ્વારા બંને અધિકારીઓની ધરપકડ કરી ગુનો દાખલ થયેલ છે ત્યારે પાલિકાના બાંધકામ વિભાગની કામગીરીમાં ચાલતા ભ્રષ્ટાચારની તપાસ માટે શાસક પક્ષ તેમજ વિપક્ષની સંયુકત તપાસ સમિતિ નીમી કાર્યવાહી કરવી જોઇએ. વિરોધ પક્ષના નેતા અને પાલિકાના કોંગ્રેસના સદસ્યો ઉપરાંત કોંગ્રેસના આગેવાનોએ મંગળવારે હિંમતનગર પાલિકા કચેરી ખાતે સૂત્રોચ્ચાર કરી પાલિકાના વહીવટ સામે વિરોધ પ્રદર્શન કર્યું હતું.